Porsche-motoris vir eers op waarskuwing vrygelaatKabelo Nyatlo (Foto verskaf) Kabelo Nyatlo (30), die bestuurder van die Porsche Cayenne wat André Piehl (51) en Jéan du Preez, op hul fietse getref het, is Maandag in die Randburgse-landdroshof op waarskuwing vrygelaat. Die saak is nou tot 18 Mei vir verdere ondersoek uitgestel. Hy word egter steeds van strafbare manslag aangekla nadat Piehl in die voorval dood is, asook roekelose- en dronkbestuur. Du Preez is steeds in ’n stabiele, maar bedenklike toestand in ’n Johannesburgse hospitaal. Dit was Nyatlo eerste hofverskyning nadat hy aanvanklik in hegtenis geneem is, maar weens ’n tekort aan bewyse vrygelaat is. Megan Harrington-Johnson van HJW Attorneys, wat die slagoffers se gesinne in die saak bystaan, het op Facebook gesê sy verstaan dat die publiek kwaad is, maar dat daar in ag geneem moet word dat Nyatlo geen vorige veroordelings het nie. Hy word ook nie as ŉ vlugrisiko beskou nie. André Piehl (Foto: Verskaf) Hy mag Gauteng nie sonder die toestemming van die senior staatsaanklaer of die ondersoekbeampte verlaat nie. “Hy word geag as ‘onskuldig totdat skuldig bewys’, en dit is hoe ons regstelsel moet wees om die behoorlike funksionering daarvan te verseker. “Eers ná ’n behoorlike verhoor kan ’n oortreder skuldig bevind word. Die verhoor kan ook nie voortgaan voordat alle bewyse ingesamel is nie. Baie bewyse, insluitend die bloedtoetsuitslae, is tans nog hangende,” sê Harrington-Johnson. Sy het ŉ beroep op die publiek gedoen om geduldig met die proses te wees. “Die wiele van geregtigheid sal draai, maar hulle draai stadig.”